簡喻叔奇工部沈無隠寺簿
作者：張鎡
朝代：宋

paragraphs: 園居懶成癖，駕言何所之。
出門無妨看好雪，粉地玉天相範圍。
氣增坐車熱，旋換白鹿騎。
不須携古囊，詩句隨雪飛。
故人昨遷官，過我睡掩扉。
登堂謝不敏，款話俄移時。
咨詢玉照三百樹，縱未放花堪舉巵。
當約香山翁，共了此段奇。
喜歸步林曲，問梅梅有辭。
相看兩經年，非無主人知。
去春偶晴多，昏曉無不宜。
靜來藜杖橫，笑去綸巾欹。
琉璃巨鍾深數指，月底四弦驚鵲起。
興濃何必斷吟鬚，快寫新詞歌皓齒。
燭遥照路不照花，三更露壓星斗斜。
明床氈穩半酣寢，頭上最愛香雲遮。
明朝再來看，亦復送落霞。
尤物到了奇，飄英覆泥沙。
非徒隨步白錦茵，轉首綠蔭森交加。
于今雪見五六白，斂衽何辭讓渠色。
但催佳客犯寒來，我自有花開頃刻。
言餘試摇枝上凍，已覺欣欣芳萼動。
或如紅豆或如椒，若說供詩儘禁用。
星郎農簿辭林鳳，素有聲名過屈宋。
訪余必待巧乘閒，却恐梅花解嘲弄。